Foto’s: Jou ideale bestemmings vir TuindagDie Vergelegen-opstal. Daar word jaarlikse aanplantings in die agthoekige tuin gedoen en dit is ook hier waar groente en kruie geplant word. (Foto: Verskaf.) Suid-Afrikaners vier Tuindag hierdie Sondag as ŉ manier om die tuingereedskap vir een dag te bêre en hulle te verlustig in die pragtige groen van ŉ tuin waarin daar heeljaar gewerkskaf word. As jy inspirasie soek vir jou eie tuin, of dit net begeer om rustig te wandel tussen pragtige blomme en statige bome, kan ŉ uitstappie na die Vergelegen-wynlandgoed in Somerset-Wes net die regte ding wees om te doen. Hierdie bekende 320 jaar oue eiendom is verlede jaar as ŉ provinsiale erfenisterrein verklaar. Dit bevat ŉ pragtige gerestoureerde opstal omring met 18 uitgebreide tuine, met van die oudste bome in die land. “Ons tuinbouspan het hard gewerk om te verseker dat ons tuine hierdie seisoen sal inspireer en besoekers verheug. Ons het ook ons kos- en wynkeuses bygewerk. Jy is welkom om ons tuine vir ŉ fynproewersmaaltyd vir twee te besoek, of net saam met jou gesin onder die skaduryke bome met ŉ toebroodjies en voupakkies (wraps) te ontspan,” sê Wayne Coetzer, die besturende direkteur van die landgoed. Coetzer sê daar is tien tuinbou hoogtepunte om te sien: Vergelegen kan Maandae tot Sondae van 09:00 tot 17:00 besoek word. Toegangsgeld is R10 per volwassene en R5 vir pensionarisse en skoliere. Besoek www.vergelegen.co.za vir meer inligting. ŉ Hol ou Engelse eikehoutboom, wat ongeveer 300 jaar oud is, is vermoedelik die oudste lewende eik in Afrika. (Foto: Verskaf.) Ludwig se roosplaas: Ludwig Taschner is Suid-Afrika se bekendste roosboer. Sy roosplaas bied jaarlikse ‘n Lenteroosfees in Oktober aan, wat ‘n lushof vir die oog is. (Foto: LudwigsRoses/Instagram.) Gautengers kan op hul beurt gerus hierdie naweek ŉ draai op Ludwig se roosplaas in die noorde van Pretoria gaan maak vir die jaarlikse Lenteroosfees wat Sondag tot ŉ einde loop. Die plaas het hierdie jaar besluit om ŉ eenvoudige weergawe van die skou vir ŉ week lank aan te bied. Individuele rose word in ŉ bottels en vase op lang tafels uitgestal. Hierdie roosplaas is op enige gewone dag ŉ skouspel van kleur en geur, maar met die Lenteroosfees is dit opnuut ŉ lushof vir al die sintuie. Kom maak ŉ draai op die plaas en maak kennis met die honderde variëteite van rose. Toegang is gratis en die Rose Kitchen sal die magies voed met ŉ verskeidenheid van maaltye en spesiale disse en drankies wat van rose gemaak is. Besoek Ludwig Rose se webwerf vir meer inligting hieroor. Botaniese tuine Indien jy steeds na ŉ plekkie soek waar jy kan ontspan en die groen van ŉ besonderse tuin wil geniet, kan jy gerus een van Suid-Afrika se 13 nasionale botaniese tuine besoek. Die tuine spog nie net met talle inheemse diere, insekte en voëllewe nie, maar dit is ook ŉ vertoonkas van ŉ spesifieke streek se eie plantspesies. Die erfenis van Suid-Afrika se uiteenlopende en unieke planteryk is net so ŉ belangrike deel van ons kultuur en moet vir toekomstige geslagte bewaar bly. Boonop stoot talle bladwisselende bome nou hulle eerste groen blaartjies uit en die trekvoëls van Suid-Afrika het pas na die winter weer plaaslik kom nes skrop – dit is voorwaar die perfekte tyd vir ŉ besoek aan jou naaste botaniese tuin. Volg die hutsmerk #SANBISpringFestival op Facebook, Twitter of Instagram, of besoek die Suid-Afrikaanse Nasionale Biodiversiteitsinstituut (Sanbi) se webwerf vir meer inligting oor dié tuine.